open-index/open-wikipedia-markdown huggingface dataset:
Gianluigi Donnarumma

**Gianluigi Donnarumma** (sündinud 25. veebruaril 1999 Castellammare di Stabias) on Itaalia jalgpallur, kes mängib väravavahina Itaalia jalgpallikoondises.

Ta alustas klubikarjääri Itaalia klubis AC Milan, millega liitus 2013. aastal. Klubi põhimeeskonnas debüteeris ta Itaalia kõrgliigas 25. oktoobril 2015 mängus Sassuolo vastu. 16 aasta ja 242 päeva vanuselt sai ta teiseks kõige nooremaks väravavahiks, kes on Itaalia kõrgliigas algkoosseisu kuulunud. Kohe hooajal 2015–16	sai Donnarumma Milani esiväravavahiks. Hooajal 2020–21 valiti ta Itaalia kõrgliiga hooaja parimaks väravavahiks.

2021. aasta juunis sõlmis ta viieaastase lepingu Prantsusmaa kõrgliiga klubiga Paris Saint-Germain.

Itaalia jalgpallikoondises tegi Donnarumma debüüdi 1. septembril 2017 sõprusmängus Prantsusmaa vastu. 17 aasta ja 189 päeva vanuselt sai ta Itaalia koondise läbi aegade noorimaks väravavahiks. Pärast Gianluigi Buffoni koondisekarjääri lõppu sai Donnarumma Itaalia koondise esiväravavahiks. 2021. aastal tuli ta Itaalia koondisega Euroopa meistriks ning Donnarumma valiti turniiri parimaks mängijaks.

## Välislingid
Anna-Liisa

**Anna-Liisa** on eesti ja soome naisenimi. See on liitnimi nimedest Anna ja Liisa.

2021. aasta 1. jaanuari seisuga oli Eestis eesnimi Anna-Liisa 411 naisel. Anna-Liisa oli populaarsuselt 347. naisenimi. Anna-Liisa oli keskmiselt 25 aasta vanune (mediaanvanus oli 26). Kõige populaarsem oli eesnimi Anna-Liisa vanuserühmas 25–29, kus neid oli 10 000 elaniku kohta 8,18.

2025. aasta 1. jaanuari seisuga oli Eestis eesnimi Anna-Liisa 412 naisel ja see on levikult teine liitnimi Eestis Mari-Liisi järel.

## Nime kandjaid
*Anna-Liisa Eller, eesti kandlemängija
*Anna-Liisa Kurve, eesti filoloog, tõlkija ja näitleja
*Anna-Liisa Kasurinen, Soome poliitik
*Anna-Liisa Põld, eesti ujuja
*Anna-Liisa Supp, eesti laulja
*Anna-Liisa Vaher, eesti vaimulik

## Viited
Jordan Pickford

**Jordan Lee Pickford** (sündinud 7. märtsil 1994 Washingtonis) on Inglismaa jalgpallur, kes on väravavaht Premier League'i klubis Everton FC ja Inglismaa jalgpallikoondises.

Pickford on mänginud Sunderland FC noorte ja täiskasvanute meeskonnas ning olnud laenul Darlingtonis, Alberton Townis, Burton Albionis, Carlisle Unitedis, Bradford Citys ja Preston North Endis. 2017. aastal sõlmis ta lepingu Evertoniga.

Pickford debüteeris rahvuskoondise väravavahina novembris 2017, kui Inglismaa kohtus sõprusmängus Saksamaaga.

## Viited
Vidnava

**Vidnava** (saksa keeles *Weidenau*, poola keeles *Widnawa*) on linn Tšehhis Olomouci maakonnas Jeseníki ringkonnas. Vidnava asub Poola piiri ääres, Jeseníkist ligikaudu 16 km põhjas.

Vidnava asub merepinnast 233 meetri kõrgusel.

Vidnavat on esmamainitud 1291. aastal.

Vidnava vanalinn on alates 10. septembrist 1992 ajalooline linnakaitseala.

## Viited
Soojuskoormus

**Soojuskoormus** on energia muundamise protsessis see osa võimsusest, mida kasutatakse soojusena. Soojuskoormust väljendatakse kilovattides (kW), megavattides (MW) ja teravattides (TW). Vananenud mõõtühikud põhinesid kaloril, kusjuures näiteks soojusvõimsus 1 kilokalor tunnis (kcal/h) on võrdne  1,163 vatiga (W).

Kategooria :Soojustehnika
Soojusmajandus

**Soojusmajandus** (ka soojamajandus) on majandusharu, mis tegeleb soojusenergia tootmise, jaotamise ja kasutamisega.

## Viited
Mats Wilander

**Mats Arne Olof Wilander** (rootsi hääldus: [ˈmats vɪˈlǎnːdɛr]; sündinud 22. augustil 1964 Växjös) on Rootsi endine tipptennisist. 12. septembrist 1988 kuni 29. jaanuarini 1989 oli ta 20 nädalat maailma esinumber (ATP edetabelis esikohal). Aastatel 1982–1988 võitis ta seitse suure slämmi turniiri üksikmängus (kolm korda Prantsusmaa lahtised, kolm korda Austraalia lahtised ja ühe korra USA lahtised meistrivõistlused) ning ühe suure slämmi turniiri meeste paarismängus (Wimbledonis). 

## Sportlastee
Wilander jõudis tennisemaailma tähelepanu keskpunkti esimest korda siis, kui tuli Miamis USA juunioride meistriks, alla 16-aastaste ja alla 18-aastaste Euroopa meistriks ning võitis maineka alla 16-aastaste tenniseturniiri Orange Bowl.

Tema läbimurre saabus ootamatult ja ootamatult isegi Rootsis, kui ta võitis 1982. aasta Prantsuse lahtised meistrivõistlused. See langes kokku kaasmaalase Björn Borgi otsusega tennisest loobuda.

1988. aastal võitis Wilander neljast suure slämmi turniirist üksikmängus kolm ja lõpetas aasta maailma ATP edetabelis esikohal. Ehkki ta ei võitnud üksikmängus kunagi Wimbledoni turniiri, võitis ta kaks korda Austraalia lahtised meistrivõistlused, kui turniiri peeti veel muruväljakutel. See teeb Wilanderist ühe kuuest mehest (koos Jimmy Connorsi, Andre Agassi, Rafael Nadali, Roger Federeri ja Novak Đokovićiga), kes on võitnud suure slämmi turniire üksikmängus nii muruväljakutel, kõvakattega kui ka saviliivaväljakutel. Tema, Rafael Nadal ja Novak Đoković on ainsad mehed tenniseajaloos, kes on võitnud mõlemal kolmel väljakukattel vähemalt kaks suure slämmi turniiri üksikmängus (2 Austraalias, kui mängiti murul, 1 Austraalias ja 1 USA-s kõvakattega väljakul ja 3 Prantsusmaal saviliivaväljakul).

Wilander võitis 20-aastaselt neljanda suure slämmi turniiri üksikmängus – noorima mehena ajaloos, kes on selle tulemuse saavutanud. Lisaks võitis ta kaheksa Grand Prix' supersarja (1983–1988), praeguse ATP World Tour Masters 1000 eelkäijad. Kaokku võitis ta 33 turniiri üksikmängus ja seitse turniiri paarismängus. Ta oli ka edasiviiv jõud Rootsi võistkonnas seitsmel aastal Davise karikavõistluste finaalis 1980. aastatel.

2002. aastal võeti Wilander Rahvusvahelisse Tennise Kuulsuste Halli.
Reißecki rühm

**Reißecki rühm** (saksa: *Reißeckgruppe*) on väike alammäestik Austria Kärnteni liidumaal. Ankogeli rühma lõunaosana kuulub see Kesk-Ida-Alpide Kõrg-Tauerni mäestikku.

Reißecki rühm on Ankogeli rühma põhjaosast eraldatud Döseni oruga, mis ulatub Mallnitzist ida poole kuni *[[Dösener See]]* alpijärveni kõrgusel 2270 m, ja *Gößgrabeni* kuristikust alla Maltatalini. Selle idapiiri moodustavad Malta ja Lieseri jõed koos Gmündiga, eraldades selle Gurktali Alpidest (Nocki mäed). Lõunas piirab seda Mölltal ja naabruses asuv Kreuzecki rühm.

Reißecki rühm koosneb valdavalt gneissidest. Kõrgeim tipp mäestikus on Reißeck (2965 m). Teised olulised tipud on Tristenspitz (2930 m), Hohe Leier (2774 m) ja Gmeineck (2592 m). Reißecki rühma loodeosa Kaponigi org kuulub 2005. aastast Kõrg-Tauerni rahvusparki.

Reißecki rühmas on arvukalt mägijärvi, neist olulisimad on Radlsee (Hoher See), Hochalmsee (Spapniksee), Zwenberger See ja Mühldorfer See. Vett kasutab Reißeck-Kreuzecki hüdroenergiagrupp Reißecki omavalitsuse hüdroelektrijaamade varustamiseks. Turistidele on mäed ligipääsetavad Mölltalist Reißecki funikulööriga. Kuid endise Reißecki mägiraudtee tegevus mägijärvede platoole lõpetati 2014. aastal. Endine suusapiirkond on suletud.
Jimmy Connors

**James Scott Connors** (sündinud 2. septembril 1952 Santa Barbaras California osariigis) on Ameerika endine tennisist ja maailma esinumber. Meeste profitennise assotsiatsiooni (ATP) edetabelis oli ta toona rekordiliselt 160 nädalat järjest aastatel 1974–1977 ja karjääri jooksul kokku 268 nädalat. Ta on esimene meesmängija, kes on olnud esikohal üle 200 nädala. 

Tänu pikale ja viljakale karjäärile on siiani Connorsi päralt endiselt kolm silmapaistvat avatud ajastul (Open Era) meeste üksikmängu rekordit: 109 turniirivõitu, 1557 mängitud matši ja 1274 matšivõitu. Tema saavutuste hulka hulka kuuluvad kaheksa peamist võistlust (Open Era ühisrekordid hõlmavad viit USA lahtiste meistrivõistluste võitu, kaks Wimbledoni võitu, üks Austraalia lahtiste meistrivõistluste võit), kolme ATP aastalõputurniiri võitu ja 17 Grand Prix' supersarja võitu. 

1974. aastal sai temast Open Era teine ​​mees, kes võitis kalendriaasta jooksul kolm suure slämmi turniiri; neljandal, Prantsusmaa lahtistel meistrivõistlustel ta ei osalenud. 1982. aastal võitis ta nii Wimbledoni kui ka USA lahtised meistrivõistlused ning teda peetakse lisaks 1974. ja 1976. aastaks selle aasta esikohamängijaks. Tipptennisega tegi ta lõpparve 1996. aastal (43-aastaselt).

## Välislingid
*James Connors APT kodulehel
Bay City (Illinois)

**Bay City** on asula (inkorporeerimata ala) Ameerika Ühendriikides Illinoisi osariigis Pope'i maakonnas.

See paikneb osariigi piiril Ohio jõe kaldal 13 km maakonnakeskusest Golcondast lõunas.
Bay City (Michigan)

**Bay City** on linn Ameerika Ühendriikides Michigani osariigis. See asub Huroni järve lähistel Saginawi lahe ääres.

Linnas sündis 1958. aastal poplauljana tuntud Madonna.

## Viited
Bay City

**Bay City** on mitme paiga nimi. Samuti on see San Francisco ja Santa Monica ning Hamiltoni hüüdnimi.

## Kohad
;Ameerika Ühendriigid
* Bay City (Illinois)
* Bay City (Michigan)
* Bay City (Oregon)
* Bay City (Texas)
* Bay City (Washington)
* Bay City (Wisconsin)

## Vaata ka
* Westfield Bay City
* Bay City Town Center
Ood spordile

**"Ood spordile"** (prantsuse keeles: *Ode au Sport*) on Pierre de Coubertini 1912. aastal pseudonüümide *Georges Hohrod* ja *M. Eschbach* all prantsuse ja saksa keeles avaldatud luuletus 1912. aasta olümpiakunsti konkursile. Luuletus pälvis kuldmedali.

## Tekst
*Faksiimile
Bay City (Washington)

**Bay City** on asula (inkorporeerimata ala) Ameerika Ühendriikides Washingtoni osariigis Grays Harbori maakonnas.
Ugedei-khaan

**Ugedei-khaan** (mongoli keeles **ᠥᠭᠦᠳᠡᠢ** ehk **Ögüdei**; umbes 1186 – 11. detsember 1241) oli Tšingis-khaani kolmas poeg ja Mongolite riigi teine khagaan. Ta jätkas oma isa võimu laiendamist. Tema ajal jõudis mongolite sõjaline sissetung Euroopas ja Ida-Aasias oma laiematesse piiridesse. Nagu kõik Tšingise esmased pojad, osales ka tema ulatuslikult Hiina, Iraani ja Kesk-Aasia vallutustes.
Kiis

**Kiis** on eesti perekonnanimi.

2021. aasta 1. jaanuari seisuga oli Eestis perekonnanimi Kiis 424 inimesel: 208 mehel ja 216 naisel. Perekonnanimede levikult on Kiis meeste puhul 275. kohal ja naiste puhul 304. kohal. Perekonnanimi Kiis on levinuim Jõgeva maakonnas, kus neid oli maakonna 10 000 elaniku kohta 14,17..

## Nime kandjaid
*Andrus Kiis, eesti ajaloolane ja luuletaja (1977–)
*Kalju Kiis, eesti keemik ja tehnikateadlane (1934–2009)
*Margus Kiis, eesti kriitik (1975–)

## Viited

## Välislingid
*
Federico Bernardeschi

**Federico Bernardeschi** (sündinud 16. veebruaril 1994 Carraras) on Itaalia jalgpallur, kes mängib ääremängija või ründava poolkaitsjana Major League Socceri (MLS) klubis Toronto FC ja Itaalia jalgpallikoondises.

Ta alustas klubikarjääri Fiorentinas, mille noorteakadeemiaga liitus ta 2003. aastal. Hooajal 2013–14 debüteeris ta Itaalia esiliigas Crotone meeskonnas, kus ta mängis Fiorentinast laenul, ja lõi sel hooajal liigas 12 väravat. Fiorentina meeskonnas debüteeris ta hooajal 2014–15 ning lõi oma esimese värava Itaalia kõrgliigas hooaja viimases mängus 31. mail 2015 mängus Chievo vastu.

2017. aasta juulis siirdus ta 40 miljoni euro eest Juventusesse, kellega sõlmis viieaastase lepingu. Aastatel 2018–2020 tuli ta Juventusega kolm korda järjest Itaalia meistriks.

2022. aasta juulis sõlmis ta nelja-aastase lepingu Torontoga.

Itaalia jalgpallikoondises debüteeris Bernardeschi 24. märtsil 2016 sõprusmängus Hispaania vastu. Koondisekarjääri esimese värava lõi ta 11. juunil 2017 MM-i valikmängus Liechtensteini vastu. 2021. aastal tuli ta Itaalia koondisega Euroopa meistriks.

## Saavutused
;Juventus
*Serie A: 2017–18, 2018–19, 2019–20
*Coppa Italia: 2017–18, 2020–21
*Supercoppa Italiana: 2018, 2020
;Itaalia
*Euroopa meistrivõistlused: 2020

## Viited

## Välislingid
Giovanni Di Lorenzo

**Giovanni Di Lorenzo** (sündinud 4. augustil 1993 Castelnuovo di Garfagnanas) on Itaalia jalgpallur, kes mängib paremkaitsjana Itaalia kõrgliiga klubis Napoli ja Itaalia jalgpallikoondises.

Ta alustas klubikarjääri Regginas, debüteerides hooajal 2010–11 Itaalia esiliigas. Aastatel 2015–2017 mängis ta Itaalia tugevuselt kolmanda liiga klubis Matera.

2017. aasta augustis sõlmis ta lepingu Itaalia esiliiga klubiga Empoli, kellega võitis ta hooajal 2017–18 Itaalia esiliiga ja tõusis järgmisel hooajal Itaalia kõrgliigasse.

2019. aasta juunis siirdus ta kaheksa miljoni euro eest Napolisse.

Itaalia jalgpallikoondises debüteeris Di Lorenzo 15. oktoobril 2019 EM-i valikmängus Liechtensteini vastu. 2021. aastal tuli Itaalia koondisega Euroopa meistriks.

## Saavutused
;Empoli
*Serie B meister: 2017–18
;Napoli
*Coppa Italia võit: 2019–20
;Itaalia
*Euroopa meister: 2020
Narva eeslinn

**Narva eeslinn** oli Narva linna ajalooline linnaosa, mis paiknes Narva vanalinnast põhja pool. 1860. ja 1905. aasta linnaplaanil on see märgitud *НАРВСКIЙ ФОРШТАДТЪ* nime all, 1912. aasta linnaplaanil *Narva agul*. 

Linnaosas asusid linna tapamaja, Jaan Tiitso seebivabrik, linna haigemaja, Prinetsi pottsepatehas, kindral Speranski piirituspuhastustehas ja mitu surnuaeda: 
*Linna surnuaed
*Peetri koguduse surnuaed
*Aleksandri koguduse surnuaed
*Endine vene sõjaväelaste surnuaed
*Kreenholmi Manufaktuuri surnuaed
*Kristuse Ülestõusmise kiriku surnuaed
*Soome koguduse surnuaed
*Saksa Johannese koguduse surnuaed
*Paptisti surnuaed
*Juudi surnuaed
*Mohamedi surnuaed
*Looma surnuaed

## Narva eeslinna tänavate loend
Matteo Pessina

**Matteo Pessina** (sündinud 21. aprillil 1997 Monzas) on Itaalia jalgpallur, kes mängib poolkaitsjana Itaalia kõrgliiga klubis AC Monza ja Itaalia jalgpallikoondises.

Ta alustas klubikarjääri kodulinna klubis Monza, mille meeskonnas debüteeris ta hooajal 2014–15 Itaalia tugevuselt kolmandas liigas.

2015. aastal sõlmis ta lepingu AC Milaniga, kuid jätkas laenul mängimist Itaalia tugevuselt kolmanda liiga klubides.

2017. aasta juulis sõlmis ta lepingu Atalantaga. Hooajal 2017–2018 oli ta Atalantast laenul Itaalia esiliiga klubis Spezia ja 2019–20 Itaalia kõrgliiga klubis Verona Hellas. Atalanta meeskonnas debüteeris ta Itaalia kõrgliigas hooajal 2018–19, kuid klubi põhimeeskonda murdis ta hooajal 2020–21.

2017. aastal võitis Pessina Itaalia kuni 20-aastaste koondisega juunioride maailmameistrivõistlustel pronksmedali. Itaalia jalgpallikoondises tegi ta debüüdi 11. novembril 2020 sõprusmängus Eesti vastu. Koondisekarjääri kaks esimesest väravat lõi ta 28. mail 2021 sõprusmängus San Marino vastu.

2021. aastal tuli Pessina Itaalia koondisega Euroopa meistriks. 2021. aasta Euroopa meistrivõistlustel lõi ta kaks väravat: 20. juunil viimases alagrupimängus Walesi vastu ja 26. juunil kaheksandikfinaalis Austria vastu.
Wilfried Domoraud

**Wilfried Domoraud** (sündinud 18. augustil 1988 Maisons-Alfortis) on Prantsusmaa jalgpallur, kes mängib vasaku ääremängijana Malta kõrgliiga klubis Hibernians.

Klubikarjääri jooksul on ta mänginud Inglismaa klubides Yeovil Town, Weymouth, Weston-super-Mare ja Woking, Austria klubides Dornbirn, TSV Hartberg, SV Mattersburg ja Mödlingi Admira Wacker, Prantsusmaa esiliiga klubis Arlésien ning Taani klubis Hobro. Alates 2018. aastast on ta mänginud Malta klubides: 2018–2020 Ħamrun Spartansis, 2020 Gżira Unitedis, 2020–2021 Sirensis ja alates 2021. aasta juulist Hiberniansis.

## Viited
Filip Valenčič

**Filip Valenčič** (sündinud 7. jaanuaril 1992 Ljubljanas) on Sloveenia jalgpallur, kes mängib ründava poolkaitsjana Soome kõrgliigaklubis FF Jaro.

Sloveenia kõrgliigas debüteeris ta hooajal 2009–10 NK Interblocki meeskonnas. Aastatel 2011–2015 mängis ta Sloveenia kõrgliigas Ljubljana Olimpija ridades.

Hooaja 2014–15 teises pooles mängis ta Itaalia tugevuselt kolmanda liiga klubis Monza ja hooajal 2015–16 Inglismaa tugevuselt neljanda liiga klubis Notts County.

2016. aastal siirdus Valenčič esmakordselt Soome kõrgliigasse, liitudes PS Kemiga. 2017. aastal liitus ta samasse liigasse kuuluva Helsingi JK-ga. Aastatel 2017 ja 2018 tuli ta HJK-iga Soome meistriks.

2018. aastal sõlmis ta lepingu Norra kõrgliigaklubiga Stabæk. 2019. aastal mängis ta Stabækist laenul Soome kõrgliigaklubis Turu Inter. 2019. aasta hooajal lõi ta Soome kõrgliigas kokku 16 väravat, millega oli liiga suurim väravakütt. 2020. aasta septembris sõlmis ta Interiga püsiva lepingu.

2021. aastal naasis HJK-sse ja tuli samal aastal klubiga ka Soome meistriks. Hiljem on Valenčič mänginud veel Valgevene klubis Minski Dinamo (2022), Soome klubides KuPS (2022), FC Honka (2024) ja FF Jaro (2025–) ning Islandi klubis ÍBV (2023).

Aastatel 2008–2013 mängis Valenčič Sloveenia noortekoondistes.

## Viited
Roy Emerson

**Roy Stanley Emerson** (sündinud 3. novembril 1936 Blackbuttis Queenslandi osariigis) on Austraalia endine tennisist, kes on võitnud 12 suure slämmi turniiri üksikmängus ja 16 paarismängus (kokku on ta 28-kordne suure slämmi turniiri võitja). 

Ta on ainus meesmängija, kes on võitnud kõigi nelja suure slämmi turniire nii üksikmängus kui ka paarismängus. Ta on ka kolmest meesmängijast esimene, kes on võitnud suure slämmi iga turniiri üksikmängus kaks korda (hiljem järgnesid Rod Laver ja Novak Đoković). Tema 28 suure slämmi turniiri võitu on kõigi aegade meesmängijate rekord. Aastatel 1964, 1965 ja 1967 oli ta maailma esinumber 
(ekspertide hinnangu põhjal, arvestati ainult üksikmängu tulemusi).

Emerson oli esimene meesmängija, kes võitis üksikmängus 12 suure slämmi turniiri. Ta hoidis seda rekordit 30 aastat, kuni Pete Sampras selle 2000. aastal ületas. Samuti oli tema käes rekord kuuekordse Austraalia meistrina üksikmängus kuni 2019. aastani, mil Novak Đoković tuli seitsmendat korda Austraalia meistriks. Emerson võitis neist suure slämmi turniiri võitudest järjest viis (1963–1967), mis on endiselt rekord. Emerson on üks ainult viiest tennisistist, kes on kunagi võitnud kahel alal mitu suure slämmi turniiri.

Emerson kuulus aastatel 1959–1967 rekordiliselt kaheksasse Davise karika võitnud meeskonda. Erinevalt mitmest kaasaegsest tennisistist otsustas ta jääda harrastustennisistiks ega soovinud saada elukutseliseks.

## Välislingid

*Roy Emerson ATP veebilehel
*Roy Emerson Tennis Australia veebilehel
*Roy Emerson Davise karikasarja veebilehel
Reißeck (mägi)

**Reißeck**, ka **Großes Reißeck** ("Suur-Reißeck") (2965 m), on kõrgeim tipp Austria Kärnteni liidumaal Kõrg-Tauerni Reißecki rühmas. Mäestik moodustab lõunaosa suuremast Ankogeli rühmast, mille kõrgeim tipp Hochalmspitze on eraldatud *Mallnitzer Schartega* (2673 m). Mägi annab nime ka Reißecki vallale, mis asub lõunas Mölltalis.

Nimi *Reißeck* on tuletatud vanast veekogu nimest, umbes nagu *Reisach* = "mägioja" või "kärestikuline jõgi", millest sai keskkõrgsaksa *rîs* = "langev".

Tipuplokist läänes ja lõunas asuvad Verbund AG Reißeck-Kreuzecki hüdroenergiagrupi veehoidlad, mis on ühendatud Kölnbreini paisuga Maltatalis. Reißecki raudtee (*Reißeckbahn*) funikulöör ja 1950. aastatel elektrijaama ehitamiseks ehitatud kitsarööpmeline Reißecki mägiraudtee vedasid hiljem reisijaid ja neid kasutasid turistid Mölltalist üles mägihüttideni jõudmiseks. Tegevus lakkas mõlemal liinil 2014./2016. aastal ja seda ei ole siiani jätkatud. 1908. aastal ehitatud Reißecki hütt, mida haldab Austria Alpiklubi ÖGV sektsioon, asub 2287 m kõrgusel endise *Schoberbodeni* tipujaama lähedal, kohe *Großer Mühldorfer See* veehoidla paisu all. Lähedalasuv hotell ja sellega külgnev 1960. aastatel avatud väike suusapiirkond on tänaseks suletud.

Tavaline marsruut tippu kulgeb Kalte Herbergi ja lõunaharja kaudu, mis on kerge ronimine, kuid see nõuab kindlajalgsust. Alguspunktid on Reißecki hütt või haldamata Neue Moosi hütt. Großes Reißeckist idakirdes asub *Kleines Reißecki* tipp ("Väike-Reißeck", 2924 m); seljandik kulgeb piki järske rohtunud nõlvu, kuid on muidu tehniliselt lihtne. Reißecki tipp pakub panoraamvaadet Kõrg-Tauerni mäestikule, samuti Dolomiitidele, Karawankidele ja Julia Alpidele lõunas.
Villachi maaringkond

**Villachi maaringkond** on ringkond (*Bezirk*) Austrias Kärnteni liidumaal.

## Omavalitsusüksused

Turuvallad (*Marktgemeinden*) on kaldkirjas.

* *[[Arnoldstein]]* (sloveeni *Podklošter*)
* *[[Bad Bleiberg]]* (sloveeni *Plejberk pri Beljaku*)
* *[[Finkenstein am Faaker See]]* (sloveeni *Bekštanj*)
* *[[Nötsch im Gailtal]]* (sloveeni *Čajna*)
* *[[Paternion]]* (sloveeni *Špaterjan*)
* *[[Rosegg]]* (sloveeni *Rožek*)
* *[[Sankt Jakob im Rosental]]* (sloveeni *Šentjakob v Rožu*)
* *[[Treffen am Ossiacher See]]* (sloveeni *Trebinje*)
* *[[Velden am Wörther See]]* (sloveeni *Vrba*)
* Afritz am See (sloveeni *Zobrce*)
* Arriach (sloveeni *Arjoh*)
* Feistritz an der Gail (sloveeni *Bistrica na Zilji*)
* Feld am See (sloveeni *Obernšec*)
* Ferndorf (sloveeni *Perja vas*)
* Fresach (sloveeni *Brežnje*)
* Hohenthurn (sloveeni *Straja vas*)
* *[[Stockenboi]]* (sloveeni *Štokboj*)
* *[[Weißenstein]]* (sloveeni *Bilšak*)
* Wernberg (sloveeni *Vernberg*)
Ciprian Deac

**Ciprian Ioan Deac** (sündinud 16. veebruaril 1986 Dejs) on Rumeenia jalgpallur, kes mängib ääremängija või ründava poolkaitsjana Rumeenia kõrgliiga klubis CFR Cluj.

CFR Cluj meeskonnas mängis ta esimest perioodi aastatel 2006–2010. Hooajal 2009–10 tuli ta klubiga Rumeenia meistriks.

2010. aasta augustis sõlmis ta kolmeaastase lepingu Saksamaa kõrgliiga klubiga Schalke 04. Hooaja 2010–11 esimeses pooles pääses Schalke meeskonnas väljakule viies mängus, kuid ei teinud veenevaid esitusi. Hooajal 2011–2012 mängis ta laenul Rumeenia kõrgliiga klubis Bukaresti Rapid.

Aastatel 2012–2015 mängis Deac taas Clujs. Seejärel mängis ta Kasahstani kõrgliiga klubides Aktobe ja Tobol.

2017. aasta jaanuaris naasis ta Clujsse. Alates 2018. aastast on ta tulnud klubiga neli korda järjest Rumeenia meistriks.

Rumeenia jalgpallikoondises mängis Deac aastatel 2010–2020 kokku 26 korda ja lõi neli väravat.

## Saavutused
;CFR Cluj
*Liga I: 2009–10, 2017–18, 2018–19, 2019–20, 2020–21
*Cupa României: 2008–09, 2009–10; teine koht: 2012–13
*Supercupa României: 2009, 2010, 2018, 2020; teised kohad: 2012, 2021
;Bukaresti Rapid
*Cupa României: Teine koht 2011–12
Rod Laver

**Rodney George Laver** (sündinud 9. augustil 1938 Rockhamptonis Queenslandi osariigis) on Austraalia endine tennisist. 

Laver sai üheksa aasta jooksul maailma turniiridel esikoha, mis on tennise kõigi aegade rekord. Aastatel 1964–1970 oli ta edetabeli esinumber, mis hõlmas neli aastat enne ja kolm aastat pärast avatud ajastu algust 1968. aastal. Ta oli ka amatööride esinumber aastatel 1961–1962.

Laveri 198 üksikmängu tiitlit on tenniseajaloos kõige rohkem. See hõlmas tema kõigi aegade meeste rekordit 10 või enam tiitlit aastas seitse järjestikust aastat (1964–1970). Ta paistis silma kõigil oma aja väljakupindadel: rohul, savil, kõval, vaibal ja puidul.

Laver võitis 11 suure slämmi turniiri üksikmängus, ehkki tal oli Open Era-le eelnenud viiel aastal keelatud neil turniiridel mängida (Laver liitus elukutseliste tennisega 1963. aastal ja selle tagajärjel keelati tal võistelda amatööride suure slämmi turniiridel kuni Open Era alguseni 1968. aasta Prantsusmaa lahtiste turniiril). Laver on ainus mees- või naismängija, kes võitis üksikmängus kaks suure slämmi turniiri (1962. ja 1969. aastal; viimane on ainus kord, kui mees seda Open Era ajal on teinud). Ta on kolmest meesmängijast teine, kes on kaks korda võitnud suure slämmi turniiri (enne oli Roy Emerson ja järgnes Novak Djokovic). Laver võitis 1967. aastal ka kaheksa Pro Slami tiitlit (elukutseliste tenniseturniirid enne Open Era), sealhulgas "pro Grand Slam" ning ta panustas viide Austraalia Davise karika võitu ajal, mil Davise karikat peeti sama oluliseks kui suure slämmi võitu. 

Tema järgi on nimetatud Laver Cupi turniir ja Rod Laver Arena.

## Välislingid

*Rod Laver ATP veebilehel
*Rod Laver Rahvusvahelise Tenniseföderatsiooni veebilehel
*Rod Laver Davis Cupi veebilehel
*Rod Laver Tennis Australia veebilehel
Thomas Mürk

**Thomas Mürk** (sündinud 25. juulil 1962 Antslas) on eesti laulja (bass). 

Ta on õppinud Antsla Keskkoolis ja lõpetanud 1981. aastal Heino Elleri nimelise Muusikakooli ja 1981. aastal Tallinna Riikliku Konservatooriumi. Seejärel täiendanud end Belgias.

Töötanud Estonias ja Vanemuises koorilaulja ja solistina. Olnud muusikapedagoog Heino Elleri nimelises Muusikakoolis ja Georg Otsa nimelises Tallinna Muusikakoolis. Alates 1992. aastast tegutseb ooperilauljana Belgias. 

Nimistus 17 osatäitmist. Koostanud ja tõlkinud mitmeid väljaandeid, põhiliselt lastele.  (Vt ka Flandria Ooperi koduleht, EE jm).
Microsoft Teams

**Microsoft Teams** on ärisuhtluse platvorm, mille Microsoft on välja töötanud osana Microsoft 365 tooteperekonnast. **Teams** konkureerib peamiselt sarnase teenusega Slack, pakkudes tööruumis vestlust ja videokonverentse, failide salvestamist ja rakenduste integreerimist. Teams asendab teisi Microsofti juhitavaid ärisõnumite ja koostöö platvorme, sealhulgas Skype for Business ja Microsoft Classroom. Koroonapandeemia ajal tunti Teamsi ja muu tarkvara vastu, näiteks Zoom ja Google Meet, suurt huvi, kuna paljud koosolekud kolisid virtuaalsesse keskkonda.

See toetab nii üks-ühele kui ka grupivestlusi.  Kasutajad saavad ka grupis kõnet luua.

## Vaata ka
* Skype

## Viited

## Välislingid
*Koduleht
*MS Teams Google play
Google Meet

**Google Meet** (endise nimega Hangouts Meet) on Google'i välja töötatud videosuhtlusteenus. See on üks kahest rakendusest, mis asendavad Google Hangoutsi, teine on Google Chat.

## Viited

## Välislingid
*Koduleht
*Google Meet Google play
Ülestähendusi põranda alt

**"Ülestähendusi põranda alt"** (Записки из подполья *Zapiski iz podpolja*) on vene kirjaniku Fjodor Dostojevski psühholoogiline novell. See avaldati 1864. aastal.

Teos koosneb kahest osast: "Põrandaalune" ja "Lörtsise lume tõttu". Esimeses osas kirjeldab minategelane memuaaride vormis oma mõttemaailma ja veendumusi. Teine osa jutustab episoode tegelase elust.

## Eestikeelne tõlge
Novelli tõlkisid eesti keelde Andres Ehin ja Lembe Hiedel. Tõlge ilmus 1971. aastal kirjastuse Perioodika väljaandel. Tõlke uus trükk ilmus 2004. aastal kirjastuse Varrak väljaandel.

2012. aastal ilmus tõlge ka e-raamatuna.

## Viited
Tatjana Lepnurm

**Tatjana Lepnurm** (aastani 1978 **Tatjana Dorogova**; 5. september 1952 Leningrad – 12. juuli 2021) oli Eesti harfimängija ja pedagoog. 

Ta lõpetas 1969. aastal Leningradi Lastemuusikakooli (õpetaja Galina Tšernobajeva) ja 1974. aastal Leningradi Konservatooriumi (Jelena Sinitsõna klassis). 1996. aastal lõpetas ta Peterburi ülikooli psühholoogiateaduskonna ja sai 1999. aastal magistrikraadi.

Lepnurm mängis aastatel 1972–1975 Vanemuise ja 1975–1991 Estonia orkestris ja Estonia kammerorkestris ning alates 1991. aastast Eesti Riiklikus Sümfooniaorkestris. 

Ta töötas ühtlasi pedagoogina aastatel 1975–1976 Tallinna Riiklikus Konservatooriumis ja 1997. aastast Georg Otsa nimelises Tallinna Muusikakoolis. 

Lepnurm esines solistina Vanemuise ja Estonia orkestri ning Narva ja Kotka Linnaorkestri ees, mängis Põhjamaade Sümfooniaorkestris, Tallinna Kammerorkestris, Pärnu Linnaorkestris, XXI Sajandi orkestris, NYYD Ensemble’is, ansamblis Synthesis, kammerdžässtrios jpt muusikakollektiivides. Ta salvestas muusikat Eesti Rahvusringhäälingu fondi ja heliplaatidele, kirjutas artikleid harfi ajaloost ja muusikateraapiast.

Tatjana Lepnurm oli Eesti Teatriliidu liige alates 1977. aastast.

## Isiklikku

Ta oli abielus ERSO fagotimängija Andres Lepnurmega, kelle onu oli organist Hugo Lepnurm. Nende poeg on tšellomängija Enno Lepnurm (sündinud 13. septembril 1981). 

## Helikandjaid

* ENSV Riiklik Akadeemiline Meeskoor (LP, 1983)

* Sisemonoloog (CD, 1999; 2006)

* Swing mind ikka lohutab (CD, 2003)

* Innovatsioon (CD, 2006)

* Twilight patterns (CD, 2006)

* Eesti improvisatsioonid saksofon (DVD, 2007)

## Kirjandus

* T. Linnard. Harfi ja saksofoni kahekõne jäi ühepoolseks. – Põhjarannik, 17. oktoober 1998

* Helju Keskpalu. Üks ilus algus. – Valgamaalane, 21. jaanuar 1999

* V. Jaska. Suveõhtud täis muusikat. – Valgamaalane, 31. august 1999

## Välislingid

* Eesti Interpreedid: Virgo Veldi ja Tatjana Lepnurm. – Eesti Rahvusringhäälingu arhiiv (2000)

* Eesti Interpreedid: Trio Solist. – Eesti Rahvusringhäälingu arhiiv (2009)

* ETBL, 2000 (K. Pappel); täiendatud 2015 (E. Pilliroog)
Brian Keane

**Brian Keane** (sündinud 18. jaanuaril 1953 Philadelphias Pennsylvania osariigis) on mitme Emmy ja Grammy auhinnaga pärjatud ameerika muusikaprodutsent. 

Üle 40 aasta kestnud karjääri jooksul on ta loonud muusikat sadadele filmidele ja telesaadetele ning produtseerinud üle saja plaadialbumi. Keane on tuntud kui maailmatasemel kitarrist, kes on teledokumentaalide muusika loomise teerajaja. Ta oli juhtiv 1980. ja 1990. aastate plaadiprodutsent ning oma ajastu üks silmapaistvamaid ja mõjukamaid heliloojaid.

## Välislingid
*Brian Keane'i koduleht
Ulsteri šotlased

**Ulsteri šotlased** (ulsteri inglise keeles *Ulster Scots people*, ulsteri šoti keeles *Ulstèr-Scotch Fowk*, iiri keeles *Albanaigh na hUladh*) on etniline rühm, kes elab peamiselt Ulsteri provintsis Põhja-Iirimaal ja vähemal määral ülejäänud Iiris. Nende esivanemad olid enamasti Šoti madalikelt pärit presbüterlastest protestantlikud asunikud. Kõige rohkem inimesi saabus Iiri saare kirdepoolsematele rannikutele Gallowayst, Lanarkshire'ist, Renfrewshire'ist, Ayrshire'ist ja Šotimaa piiridelt, kaasa arvatud Põhja-Inglismaa lähipiirkondadest. Vähesemal määral saabuti Põhja-Šoti mägismaalt.

Need šotlased rändasid Iirimaale arvukalt nii valitsuse sanktsioneeritud Ulsteri istanduste kui ka kavandatava koloniseerimisprotsessi tulemusena. See leidis aset James VI ja I egiidi all, gaeli aadelkonna liikmetelt konfiskeeritud maadel. Ulsteri šotlased rändasid Iirimaalt siiski märkimisväärsel hulgal edasi praeguse Ameerika Ühendriikide ja tollase ülemaailmse Briti impeeriumi kõikidesse soppidesse.

Põhja-Iirimaa on tänapäeval üks Ühendkuningriigi neljast osast, enamikul sealsetest elanikest on Suurbritannia või Iiri kodakondsus.

## Vaata ka
*Šoti-iiri ameeriklased
*Šoti-iiri kanadalased
Kadastiku

**Kadastiku** oli Narva linna ajalooline linnaosa, mis paiknes Peetri eeslinnast edela pool. 1905. aasta linnaplaanil on see märgitud *ПОСЕЛЕНIЕ КАДАСТИКЪ* nime all. 

## Kadastiku tänavate loend
*Mõisa tänav
*1. Kadastiku tänav
*2. Kadastiku tänav
*3. Kadastiku tänav
*4. Kadastiku tänav
*5. Kadastiku tänav
*6. Kadastiku tänav
*Uus tänav
*Tiigi tänav
*Vee tänav
*Lepa tänav
*Kuuse tänav
*Kase tänav
*Tamme tänav
*Vahtra tänav
*Põhja tänav
*Side tänav
*Lille tänav
Hüpotensioon

**Hüpotensioon** ehk **hüpotoonia** on madal vererõhk. Madalaks peetakse süstoolset vererõhku alla 100 mm Hg ja diastoolset vererõhku alla 60 mm Hg. Laste puhul on alampiir erinev.

Madal vererõhk on pigem füsioloogiline seisund ja mitte haigus. Väga madal vererõhk võib jätta aju ja teised organid hapniku ja muude toitainete puudusesse, mis viib šokini. Madala vererõhu tavalisemad näitajad on pearinglus, nõrkus, minestamine.

Madal vererõhk on pigem füsioloogiline seisund, mitte haigus. Väga madal vererõhk võib jätta aju ja teised organid hapniku ja muude toitainete puudusesse, mis viib šokini. Madala vererõhu tavalisemad näitajad on pearinglus, nõrkus, minestamine.

Madalat vererõhku võivad põhjustada liigne treenimine, palavus, hormonaalsed muutused, aneemia jne, samuti mõned ravimid.

Normaalset kõrgem vererõhk on hüpertensioon. 

## Versioonid

Eristatakse kaht tüüpi hüpotooniat: üks on haiguslik ja teine inimese individuaalne eripära.

Haiguslikku hüpotooniat võivad põhjustada kilpnäärmehaigused, suuremad verejooksud, ateroskleroos, kahjustatud närvisüsteem, korrast ära ainevahetus ja aneemia. Tavaliselt on madal vererõhk päritav ja peamiselt esineb seda kõhnadel inimestel.

* ortostaatiline hüpotensioon – vererõhu liigne langus, mis tekib püstitõusmisel või seismisel ning mis võib põhjustada pearinglust, tasakaalutust ja ka teadvusekadu
*šokk –  tunnused on eelnevalt normaalse arteriaalse vererõhuga patsiendi vererõhu alanemine (vastavalt vanusele madalaim lubatud süstoolne vererõhk:  10 aastat: 90mmHg)), teadvusehäire, kapillaarse taastäituvuse häire, hüpoksia (SpO2 20 täiskasvanutel, lastel kiirenenud hingamine, füpotensioon, tahhükardia (vastavalt vanusele), nõrk, puuduv või hüplev pulss, jahe/kahvatu või punetav nahk

## Vaata ka

* südamehaigused

## Viited
Christen Kold

**Christen Mikkelsen Kold** (ka **Cristen, Kristen** või **Kresten**; 29. märts 1816 Thisted – 6. aprill 1870 Dalum) oli Taani õpetaja, Taani rahvaülikoolide ja vabakoolide liikumise pioneer.
Jaroslav Drobný

**Jaroslav Drobný** (tšehhi hääldus: [ˈjaroslav ˈdrobniː]; 12. oktoober 1921 Praha – 13. september 2001 London) oli Tšehhoslovakkia päritolu tennisist ja hokimängija. Drobný oli erakordselt andekas sportlane, mängis talvel jäähokit ja suvel tennist. Mõlemal spordialal tõusis ta maailma tippu. 

Ta osales hokimängijana aastatel 1936–1949 Praha klubis I. ČLTK. Ta mängis ka Tšehhoslovakkia rahvuskoondises, osales 1939. aasta maailmameistrivõistlustel. Prahas peetud 1947. aasta maailmameistrivõistlustel aitas ta meeskonnal võita esimese jäähoki MM-i kuldmedali. Ta osales ka 1948. aasta taliolümpiamängudel, kus Tšehhoslovakkia võitis hõbeda.

Drobný alustas tennisekarjääri Wimbledoni turniiril 1938. aastal, kus tema laeks jäi esimene ring. 1946. aastal jõudis ta Prantsusmaa lahtiste finaali, kus kaotas Marcel Bernardile. 1949. aastal lõpetas Drobný jäähokiga tegelemise ja keskendus tennisele. Samal aastal kolis Drobný Egiptusse ja võttis Egiptuse kodakondsuse ning pääses 1949. aasta Wimbledoni finaali.  

Aastatel 1951 ja 1952 võitis ta Prantsusmaa lahtised meistrivõistlused, alistades 1951. aasta finaalis Eric Sturgessi ja 1952. aasta finaalis Frank Sedgmani.  

Drobný oli Wimbledoni turniiri finaalis nii 1949. kui ka 1952. aastal kaotanud, enne kui ta lõpuks 1954. aastal finaalis Ken Rosewalli võites tuli Suurbritannia meistriks. 1954. aastal sai temast esimene ja praeguseks ainus Aafrika riigi kodakondsusega mängija, kes on võitnud Wimbledoni turniiri (välja arvatud topeltkodakondsusega Roger Federer, kellel on Lõuna-Aafrika kodakondsus, kuid kes esindab spordis ametlikult ainult Šveitsi). 

Drobný nimetati tennise kuulsuste halli 1983. aastal.

## Välislingid

*Jaroslav Drobný Rahvusvahelise tennise kuulsuste halli veebilehel
*Jaroslav Drobný Rahvusvaheline Tenniseföderatsiooni veebilehel
*Jaroslav Drobný Association of Tennis Professionals veebilehel
*Jaroslav Drobný Davis Cup veebilehel
*Jaroslav Drobný Biograafilise teabe ja karjääristatistika veebilehel Eliteprospects.com (Jäähoki)
Albaania president

**Albaania Vabariigi president** on Albaania riigipea ja ühtlasi sõjaväe ülemjuhataja. 

Presidendi valib Albaania Parlament kolmeviiendikulise häälteenamusega viieks aastaks. Albaania põhiseadus määrab presidendile maksimaalselt kaks ametiaega. Ametisse astuv president peab parlamendi liikmete ees andma ametivande.

Praegu ametis olev president on Bajram Begaj.

## Presidentide loend

## Viited


## Vaata ka
* Albaania peaminister

## Välislingid
* Presidendi ametlik veebileht
Sinine tänav

**Sinine tänav** oli tänav Narva vanalinnas. Algas Rahva väli tänavalt, ristus Posti ja Vabaduse tänavaga ning lõppes Kirjaniku tänavaga ristudes. 

1900. ja 1905. aasta linnaplaanidel on selle tänava nimi vene keeles *Восьмая улица*, 1912. aasta linnaplaanil **Kaheksas uulits**. 1929. aasta linnaplaanil moodustas see tänav koos Musta ja Valge tänavaga, mis kulgesid üksteisega rööpselt, Eesti lipu värvid. 23.oktoobrist 1940 Vallikraavi tänav. 

Pärast Teist Maailmasõda (1946) kandis tänav nime **Punane põik**
 

## Viited
Antonio Čolak

**Antonio-Mirko Čolak** (sündinud 17. septembril 1993 Ludwigsburgis) on Saksamaal sündinud Horvaatia jalgpallur, kes mängib ründajana Šotimaa kõrgliigaklubis Rangers.

Klubikarjääri algusaastatel mängis ta põhiliselt Saksamaal, kuuludes sellistesse klubidesse nagu 1. FC Nürnberg, 1. FC Kaiserslautern, SV Darmstadt 98 ja FC Ingolstadt 04. Hooajal 2014–2015 mängis ta Nürnbergist laenul Poola kõrgliiga klubis Gdański Lechia ning lõi kokku kümme väravat.

Aastatel 2018–2020 mängis ta Horvaatia kõrgliiga klubis HNK Rijeka. Hooajal 2019–20 lõi ta Horvaatia kõrgliigas 20 väravat ning oli kahe teise mängija kõrval liiga suurim väravakütt. Aastatel 2019 ja 2020 võitis ta Rijekaga Horvaatia karikavõistlused.

2020. aasta septembris sõlmis ta lepingu Kreeka kõrgliiga klubiga PAOK FC. 2021. aasta märtsis läks ta Rootsi kõrgliigaklubisse Malmö FF. 2021. aastal lõi ta Rootsi kõrgliigas 14 väravat ja tuli Malmöga Rootsi meistriks.

2022. aasta juulis sõlmis ta kolmeaastase lepingu Rangersiga.

Horvaatia jalgpallikoondises debüteeris Čolak 11. novembril 2020 sõprusmängus Türgi vastu.

## Saavutused
;Rijeka
*Horvaatia karikas: 2018–19, 2019–20
;Malmö FF
*Allsvenskan: 2021
;PAOK
*Kreeka karikas: Teine koht 2021–22

## Viited
Albaania peaminister

**Albaania Vabariigi peaminister** on Albaania valitsusjuht.

Praegu ametis olev 33. peaminister on Sotsialistliku Partei liige Edi Rama, kes alustas oma esimest nelja aasta pikkust ametiaega 15. septembril 2013.

## Peaministrite loend

## Vaata ka
* Albaania president

## Välislingid
* Peaministri ametlik veebileht
Geegi murderühm

**Geeg** (kohalikult *gegnisht*, standardselt *gegë* or *gegërisht*) on albaania keele põhjamurrete rühm, mida kõnelevad geegid. Geegi ja lõunamurrete vaheline piirjoon on Škumbini jõgi.

Nendel murretel ei ole ametlikku staatust.

## Vaata ka
*Toski murderühm
Toski murderühm

**Tosk** (*toskë* või *toskërisht*) on albaania keele lõunamurrete rühm, mida kõnelevad toskid. Toski ja põhjamurrete vaheline piirjoon on Škumbini jõgi.

See on albaania standardkeele alus.

## Vaata ka
*Geegi murderühm
Shkumbini jõgi

**Shkumbin** (ka *Shkembi*) on jõgi Albaanias, mis saab alguse Valamara mäestikus ja voolab lääne suunas suubudes Aadria merre.

Jõe pikkus on umbes 181 km ja valgla pindala 2444 km².

Shkumbin voolab läbi nii mägiste kui ka tasaste alade ning läbib mitmeid linnu ja külakesi. Suurimad jõeäärsed linnad on Elbasan ja Peqin.

Jõgi on majanduslikult tähtis: seda kasutatakse põllumajanduses, kalanduses ja mõnes kohas ka väikeste hüdroelektrijaamade jaoks.

Shkumbini kallastel ja ümbruses on rikkalik looduskeskkond, kus leidub erinevaid taimeliike, linnuliike ja kalu. Mõned alad on looduskaitse all, et hoida jõe looduslikku voolurežiimi ja kaitsta elupaiku.

## Viited

## Välislingid
Bajorai (Vilnius)

**Bajorai** on Vilniuse linnaosa, mis asub linna põhjaosas Fabijoniškėse valla, osaliselt ka Verkiai valla territooriumil.

Linnaosa on kujunenud aastal 1987 Vilniusega liidetud samanimelise Avižieniai külanõukogus asunud küla lõunaossa. Bajorai piirneb idas Visoriaiga, lõunas  aga Fabijoniškėse ja Pavilionysiga. Bajorai aladel paiknevad aianduskooperatiivid ja individuaalelamud.

## Viited
Valamara

**Valamara** (albaania keeles *Mali i Valamarës*, arumeeni keeles *Valea Mari*) on Albaania mägi Keskmäeahelikus. See paikneb Škumbini ja Devolli jõe kurude vahel. Arvestades suhtelist kõrgust, on see Euroopa üks kõrgeimaid mägesid.

## Kõrgeimad tipud
* Maja e Valamarës (2373 m)
* Maja e Gurit të Topit (2120 m)
* Mali i Lenies (2012 m)

## Välislingid
Saltoniškės

**Saltoniškės** on Vilniuse linnaosa, mis asub linna keskosas Žvėrynase valla territooriumil.

Saltoniškės piirneb lõunas Žvėrynasega, põhjas Šeškinėga, idas aga Šnipiškėsega.

Saltoniškės on tähtis liiklussõlm. Seal asuvad PLC Panorama nime kandev kaubanduskeskus ja Hanneri ärimaja. Seal asub politseimuuseum.

Piirkond kuulus XVI–XIX sajandini Radziwillidele. 1905. aastaks oli sinna kujunenud Saltoniškėse eeslinn, mis jäi Riešė valda ja kus oli 313 elanikku. 

Linnaosa loodeosa jääb Karoliniškėse maastikukaitsealale.

Linnaossa ulatub Vilniuse vanalinna ja eeslinnade arheoloogiline piirkond. Mitmed sealsed majad on muinsuskaitse all.
## Viited
Žvėrynas

**Žvėrynas** (poola keeles *Zwierzyniec*) on Vilniuse linnaosa, mis asub linna keskosas Žvėrynase valla territooriumil.

Žvėrynas piirneb läänes Karoliniškėsega, põhjas Saltoniškėsega, kagus üle Nerise jõe Lukiškėsega (jõel on Žvėrynase ja Liubartase sild), edelas aga Vingisega (jõel on Vingise pargi sild).

Linnaosas on katoliku kirik ja kaks õigeusu kirikut. Seal asub ka Vilniuse karaiimide palvemaja ehk kenesa. Žvėrynasesse jääb mitu saatkonda. 

Piirkond kuulus XVI–XIX sajandini Radziwillidele. Need rajasid sinna jahikaitseala, kus kaitsti metskitsi. Kaitseala leedukeelsest nimest on linnaosa ka nime saanud. Keskel asus kõrgemal kohal puidust mõis. Hiljem omandas selle ala Ludwig zu Sayn-Wittgenstein-Berleburg, kes rajas sinna uue mõisakompleksi. Kuni XIX sajandini piirkonda Saltoniškėsest ei eristatud, siis aga hakati vanemat ala Saltoniškėseks ning uuemat ja hoonestatud ala Žvėrynaseks nimetama.

XIX sajandil rajasid mitmed professorid, sealhulgas ka Joseph Frank, sinna suvilaid. Žvėrynases asus ka kindralkuberneri suveresidents. Aastail 1855–1866 asus seal jõesadam, mille ümbrusse samuti suvilaid rajati. Hilisemad omanikud olid Maria Hohenlohe-Schillingsfürst, F. Berg ja Vassili Martinson. F. Berg rajas 1891. aastal esimese linnaosa ülejäänud Vilniusega ühendava silla, mille juurest algas ka esimene sealne tänav. Martinsoni ajal kujunes praktiliselt välja ülejäänud Žvėrynase tänavavõrgustik.

XIX sajandi lõpus oli eeslinnas ligi 150 maja ja 2000 elanikku. Aastal 1892 rajati sinna restoran, aastail 1894–1895 tegutses seal trikotaaživabrik. 1898. aastal asus seal kaks veskit. Piirkond ühendati Vilniusega 1901. aastal. Toona üritati piirkonnale anda ka nime Aleksandrija, ent see rahva seas ei juurdunud. 1906. aastal ehitati senise puidust silla asemele uus, raudbetoonist sild.

Teise maailmasõja eel ehitati Žvėrynasesse tuberkuloosidispanser, ka rajati sinna Psüühikahäirete Keskuse psühhoteraapia osakond. XX sajandi alguses rajati sinna rohkem eramaju kui suvilaid.

Linnaosa loodeosa jääb Karoliniškėse maastikukaitsealale.

Suurem osa Žvėrynasest on muinsuskaitsealune piirkond. Paljud sealsed majad on muinsuskaitse all. Loodesse jääb kaitse all olev Žvėrynase vesiveski hoonetekompleks, mis pärineb XVII sajandist ja kus kahe veskitiigi juures paikneb kaks veskihoonet.

Karaite_Kenesa_Vilnius.jpg|Kenesa
Zveryno_baznycia.jpg|Katoliku kirik
Wilno. Zwierzyniec drewniany. 11.png|Žvėrynase puitarhitektuur
Vytauto Street, Vilnius, April 2015 (03).JPG|Tänavavaade

## Viited
Devoll

**Devoll** on jõgi Kagu-Euroopas Albaanias. 

Jõgi saab alguse Mirasi küla lähedalt ja voolab lääne suunas, suubudes Semani jõkke.

Devolli pikkus on ligikaudu 196 km ning valgla pindala 3240 km². 

Jõgi läbib mägiseid ja tasaseid alasid ning selle orus asuvad mitmed linnad ja külakesed, kus jõgi on oluline põllumajanduse ja veevarustuse jaoks. Olulisemad asulad on Përmet, Kelcyra, Cërrik ja Gramsh.

Devollil on ka majanduslik tähtsus, kuna jõe veega hüdroelektrijaamad toodavad osa piirkonna elektrienergiast. Jõe kallastel ja ümbruses leidub mitmeid looduslikke elupaiku, sealhulgas haruldasi taimeliike ja linnustikku, mistõttu mõned alad on looduskaitse all.

## Välislingid
*
Brandýs nad Orlicí

**Brandýs nad Orlicí** (saksa keeles *Brandeis an der Adler*) on linn Tšehhis Pardubice maakonnas Ústí nad Orlicí ringkonnas. Linn asub Tichá Orlice jõe ääres, Choceňist 4,5 km idas, Ústí nad Orlicíst ligi 9 km lääneloodes ka Pardubicest umbes 36 km idas.

Asulat on esmamainitud 1227. aastal.

Brandýs nad Orlicí vanalinn on alates 22. septembrist 1995 ajalooline linnakaitseala.

## Viited
Lázně Kynžvart

**Lázně Kynžvart** (saksa keeles *Bad Königswart*) on linn Tšehhis Karlovy Vary maakonnas Chebi ringkonnas. Lázně Kynžvart asub Saksamaa piirist 9,5 km kaugusel, Chebist umbes 19 km idakagus ja Karlovy Varyst ligikaudu 30 km edelas.

Lázně Kynžvart paikneb merepinnast 637 meetri kõrgusel.

Lázně Kynžvart on kuurortlinn, seal asuvad mitmed sanatooriumid.

## Viited
Laose Kuningriik

**Laose Kuningriik** oli Laose konstitutsiooniline monarhia, mis sai sõltumatuks 9. novembril 1953. Monarhia kestis 1975. aasta detsembrini, kui riigi viimane kuningas Sisavang Vatthana Pathet Lao  poolt kukutati. Pathet Lao kaotas riigis monarhia ning kehtestas marksistlik-leninistliku Laose Demokraatliku Rahvavabariigi, mis kestab tänapäevani.

Laos sai 1947. aasta põhiseadusega ühes Prantsuse Indohiina muude osadega omavalitsuse Prantsuse Liidu osana. Aastal 1953 sõlmitud Prantsuse-Laose lepinguga sai riik lõpuks sõltumatuks. Järgnevatel aastatel võitlesid võimu pärast kolm fraktsiooni ehk nn Kolm Printsi: neutralistid, keda juhtis prints Souvanna Phouma; vasakäärmuslased, keda juhtis prints Boun Oum, ning Põhja-Vietnami toetusel tegutsenud vasakäärmuslased ehk Pathet Lao, keda juhtisid prints Souphanouvong ja hilisem Laose peaminister Kaysone Phomvihane.

Lõpuks väljus Laose kodusõjast võidukalt Pathet Lao ning aastal 1975 kehtestati riigis sotsialistlik režiim, kuningriik kaotati.

## Vaata ka
* Laose ajalugu (1945–)
* Lao Veterans of America
* Laose kuninglik perekond
* Laos Memorial
* Hmong
* Lao Veterans of America Institute
* Vang Pao

## Viited

## Välislingid
*Country Study – Kingdom of Laos
Messenger (Facebook)

**Messenger** (*Facebook Messenger*) on mobiilisõnumirakendus, mida kasutatakse kiirsuhtluseks, fotode, videote, helisalvestiste jagamiseks ja grupivestlusteks. Messengeri abil saab suhelda oma sõpradega, kellel on Messengeri või Facebooki konto.

## Viited
Triglütseriidid

**Triglütseriidid** ehk tegelikud rasvad koosnevad ühest glütserooli molekulist ja kolmest esterdatud rasvhappeahelast . Need on kehas kõige olulisem energiasalvestuse vorm ja osa neist ladustatakse rasvkoe rasvarakkudes. Triglütseriidid ringlevad veres, lagunevad eelkõige lihasrakkudes ja kasutatakse energiaallikana.

Dieedist tuleb saada teatud kogus rasva, et saada piisavalt asendamatuid rasvhappeid ja rasvlahustuvaid vitamiine. Vitamiinid imenduvad soolestikust ainult koos rasvade ja asendamatute rasvhapetega ei saa organism ise sünteesida. Vereringes liiguvad triglütseriidid koos fosfolipiidide ja kolesterooliga lipoproteiinides, kaasa arvatud külomikronid, VLDL (*väga madala tihedusega lipoproteiin*), LDL (*madala tihedusega lipoproteiin*) ja HDL (*kõrge tihedusega lipoproteiin*).

Vere triglütseriidide taseme tõus võib pikka aega jätkudes põhjustada südame-veresoonkonna haigusi. Maksa lipiidide ainevahetuse häired, mis on seotud talje rasvumise või rohke alkoholi tarvitamise, suure süsivesikute tarbimise ja halvasti tasakaalustatud diabeediga, tõstavad tühja kõhu triglütseriidide taset veres.

## Allikad
Ken Rosewall

**Kenneth Robert Rosewall** (sündinud 2. novembril 1934 Sydneys) on endine Austraalia tipptennisist, kes on võistelnud nii harrastaja kui ka elukutselisena. Ta on võitnud 23 tenniseturniiri, sealhulgas 8 suure slämmi turniiri üksikmängus ja enne Open Era rekordilised 15 elukutseliste suure slämmi turniiri võitu. Paarismängus võitis Rosewall 9 suure slämmi turniiri. 

Tal oli tuntud tagakäsi ja tal oli pikk karjäär kõige kõrgemal tasemel alates 1950. aastate algusest kuni 1970. aastate alguseni. Rosewall oli tänapäevase meeste edetabeli oludesse ümberarvestatult maailmas kaheksal aastal meeste tennisemängija nr. 1. Rosewall oli 1960. aastate alguses mitu aastat maailma edetabeli esinumber. Rosewall oli esimest korda 20 parema seas 1952. aastal ja viimati 20 parema seas 1977. aastal. Rosewall on ainus mängija, kellel on korraga olnud elukutseliste suure slämmi turniirivõite kolme väljakukattega turniiridelt (1962–1963). Austraalia lahtistel meistrivõistlustel 1971. aastal sai temast avatud ajastu esimene meesmängija, kes võitis suure slämmi turniiri settigi loovutamata. Rosewall võitis amatööride maailmameistrivõistluste turniirid 1963. ja 1964. aastal ja WCT-d (tennise maailmameistrivõistlused elukutselistele meesmängijatele aastatel 1967–1989) 1971 ja 1972. aastal. 

Sündinud vasakukäelisena, õpetas isa teda paremakäelisena mängima. Ta treenis endale võimsa ja tõhusa tagantkäe, kuid tal polnud kunagi muud kui täpne, kuid suhteliselt pehme servimine. Ta oli 170 cm pikk, kaalus 67 kg ja sai kaasmängijatelt hüüdnime "Muscles" jõuliste lihaste puudumise tõttu. Ta oli aga kiire, vilgas ja väsimatu ning edukas võrgumängija. Rosewall elab nüüd Põhja-Sydneys, tal on kaks last.

## Välislingid
*Ken Rosewall Association of Tennis Professionals (ATP) veebilehel
*Ken Rosewall Rahvusvahelise Tenniseföderatsiooni (ITF) veebilehel
*Ken Rosewall Davis Cup-i veebilehelDavis Cupi
*Ken Rosewall International Tennis Hall of Fame veebilehel
*Ken Rosewall Tennis Australia veebilehel